b'\n_START_ARTICLE_\nRo\xc5\xbenice\n_START_SECTION_\nRaz\xc5\xa1irjenost\n_START_PARAGRAPH_\nDru\xc5\xbeina je raz\xc5\xa1irjena po vsem svetu, najbolj pa v severnih zmernih predelih.\n_START_SECTION_\nZna\xc4\x8dilnosti\n_START_PARAGRAPH_\nMed ro\xc5\xbenicami so listopadna in vednozelena drevesa ali grmi in zeli\xc5\xa1\xc4\x8da. Zeli\xc5\xa1\xc4\x8da so ve\xc4\x8dinoma trajna in le nekatera so enoletna. Med njimi je nekaj vzpenjavk in nobene vodne rastline.\n_START_SECTION_\nCvet\n_START_PARAGRAPH_\nCvetovi so zna\xc4\x8dilni za \xc5\xbeu\xc5\xbekocvetke. Pogosto so veliki in barviti, obi\xc4\x8dajno zvezdasti in dvospolni. Skupna zna\xc4\x8dilnost cvetov ro\xc5\xbenic je zunanja \xc4\x8da\xc5\xa1a, to je drugo, manj\xc5\xa1e vretence \xc4\x8da\xc5\xa1nim listom podobnih tvorb pod njim in med njimi. Te tvorbe naj bi nastale z zra\xc5\xa1\xc4\x8danjem prilistov sosednjih \xc4\x8da\xc5\xa1nih listov. Cvetno odevalo je obi\xc4\x8dajno 5-, redkeje 4-\xc5\xa1tevno. Pra\xc5\xa1niki so \xc5\xa1tevilni._NEWLINE_Cvetovi ro\xc5\xbenic so ve\xc4\x8dinoma med najenostavnej\xc5\xa1imi in najmanj specializiranimi za opra\xc5\xa1evanje in zato proizvajajo velike koli\xc4\x8dine cvetnega prahu, ki privablja \xc5\xbeu\xc5\xbeelke._NEWLINE_Cveti\xc5\xa1\xc4\x8de in plodnica sta zelo razli\xc4\x8dno zgrajena, kar je osnova za razdelitev na poddru\xc5\xbeine. Plodnica je lahko podrasla, obrasla ali nadrasla. Plodnih listov je od 1 do mnogo, ki so ali prosti ali v razli\xc4\x8dnih stopnjah zra\xc5\xa1\xc4\x8danja.\n_START_SECTION_\nSteblo in listi\n_START_PARAGRAPH_\nListi so lahko so vednozeleni, zimzeleni ali listopadni._NEWLINE_Listi so premenjalni (redkeje nasprotni), enostavni ali sestavljeni in obi\xc4\x8dajno pri dnu s parom prilistov, \xc4\x8deprav je te morda te\xc5\xbeko opaziti in jih pri nekaterih rodovih ni. Obi\xc4\x8dajno so prisotne \xc5\xbeleze, ki so pogosto v parih na vrhu listnih pecljev._NEWLINE_Pri lesnatih rastlinah se pogosto pojavljajo se stebelni trni (glog), povr\xc5\xa1inske bodice (\xc5\xa1ipek, vrtnica, robida).\n_START_SECTION_\nPlod in seme\n_START_PARAGRAPH_\nGlede na zgradbo plodnice in cveti\xc5\xa1\xc4\x8da so tudi plodovi posmeznih skupin zelo razli\xc4\x8dni, od sejalnih plodov - me\xc5\xa1i\xc4\x8dkov, preko ro\xc5\xbeke do ko\xc5\xa1\xc4\x8di\xc4\x8dastega ploda ali birnih plodov tipa jabolko oziroma birnih ko\xc5\xa1\xc4\x8di\xc4\x8dastih plodov (robida) ali birnih ore\xc5\xa1kov (jagodnjak). Plodovi ro\xc5\xbenic so pomemben kriterij za delitev dru\xc5\xbeine.\n_START_SECTION_\nRazmno\xc5\xbeevanje\n_START_PARAGRAPH_\nLesnati predstavniki ro\xc5\xbenic se lahko razmno\xc5\xbeujejo vegetativno z mladikami (robida), katerih poganjki se tudi ukoreninjajo. \xc5\xbdivice so zna\xc4\x8dilne ze nekatere zelnate vrste (jagodnjak).\n_START_SECTION_\nSistematika\n_START_PARAGRAPH_\nTradicionalno so jih predvsem po zgradbi plodov delili v \xc5\xa1tiri poddru\xc5\xbeine: Rosoideae, Spiraeoideae, Maloideae in Amygdaloideae. Nedavne raziskave so pokazale, da vse tradicionalne poddru\xc5\xbeine niso monofiletske, vendar urejanje dru\xc5\xbeine \xc5\xa1e ni kon\xc4\x8dano._NEWLINE_Dru\xc5\xbeina je razdeljena na poddru\xc5\xbeine in tribuse.\n_START_SECTION_\nPomen ro\xc5\xbenic\n_START_PARAGRAPH_\nVe\xc4\x8dina sadja zmernega pasu izvira iz gojenih ro\xc5\xbenic. Med sadnimi vrstami je najpomembnej\xc5\xa1i rod jablan (Malus). Kot sadne vrste so pomembne \xc5\xa1e \xc5\xa1tevilne druge vrste: slive, marelice, breskve, nektarine, ringloji, mandljevec, hru\xc5\xa1ke, kutine, ne\xc5\xa1plje, malinjak, robide, jagodnjak in druge._NEWLINE_Velik pomen imaju tudi v hortikulturi, kjer ima vidno vlogo rod \xc5\xa1ipek Rosa, ki obsega preko 5000 imenovanih sort vrtnic. Gojijo se \xc5\xa1e okrasni grmi iz rodov medvejk, pane\xc5\xa1pelj, ognjenih trnov, japonskih kutin in drugi._NEWLINE_Nekatere sadne vrste imajo tudi kakovosten les: \xc4\x8de\xc5\xa1nja, skor\xc5\xa1 ter druge._NEWLINE_Najdemo tudi zdravilne rastline sr\xc4\x8dna mo\xc4\x8d (Potentilla erecta), navadni repik (Agrimonia eupatoria), \xc5\xa1ipek (Rosa spp.), plahtnica (Alchemill spp.) in druge.'